Diari Oficial de la Generalitat Valenciana


Sumari del DOGV 8894, del 31-08-2020 (2020/6583)

DECRET 103/2020, de 7 d'agost de 2020, del Consell, d'aprovació de les bases reguladores i de la concessió directa de subvencions a projectes d'inversió per a la reorientació de les capacitats productives de la indústria manufacturera valenciana per la Covid-19.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8894

Data del DOGV
:   31-08-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/6583


Data del document
:   07-08-2020

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * Conselleria d'Economia Sostenible, Sectors Productius, Comerç i Treball
    * malaltia infecciosa
    * ajuda pública
    * política industrial
    * indústria de transformació

DECRET 103/2020, de 7 d'agost de 2020, del Consell, d'aprovació de les bases reguladores i de la concessió directa de subvencions a projectes d'inversió per a la reorientació de les capacitats productives de la indústria manufacturera valenciana per la Covid-19. [2020/6583]  
   
Com a conseqüència de la situació d'emergència de salut pública ocasionada per la Covid-19, declarada pandèmia internacional per l'Organització Mundial de la Salut l'11 de març de 2020, el Govern va declarar, mitjançant el Reial decret 463/2020, de 14 de març. L'estat d'alarma s'ha prorrogat sis vegades consecutives; l'última, mitjançant el Reial decret 555/2020, de 5 de juny, fins al dia 21 de juny de 2020.  
  
En aquest marc normatiu, i fent ús de l'habilitació continguda en l'article 6.1 del Reial decret 555/2020, de 5 de juny, es va aprovar el Decret 8/2020, de 13 de juny, del president de la Generalitat, de regulació i flexibilització de determinades restriccions, en l'àmbit de la Comunitat Valenciana; així com l'Acord de 19 de juny, del Consell, sobre mesures de prevenció enfront de la Covid-19, pel qual s'adopten les mesures necessàries, després de l'alçament de l'estat d'alarma, per a assegurar que les activitats es desenvolupen en condicions que permeten controlar el risc de transmissió de la malaltia, al mateix temps que es done suport a la reactivació econòmica i social.  
No obstant això, el mer fet d'haver avançat cap a la nova normalitat i d'haver pres mesures de contenció i control exigeix, atesa la naturalesa de la malaltia i l'estat actual de la investigació científica, davant un escenari d'eventuals nous rebrots, que s'adopten mesures de preparació i resposta, preventives i de protecció de la salut i la seguretat de la ciutadania, així com de salvaguardar el normal desenvolupament socioeconòmic tan afectat pels efectes de la pandèmia.  
  
D'altra banda, l'OMS en el seu document «Actualització de l'Estratègia enfront de la Covid-19» fa valdre el paper de les empreses privades per a garantir la continuïtat dels serveis essencials com la cadena alimentària, els serveis públics i la fabricació de subministraments mèdics, principalment mitjançant la producció i distribució de diagnòstics de laboratori, equips de protecció individual, respiradors, oxigen medicinal i altres equips mèdics essencials, així com el desenvolupament de proves de diagnòstic, tractaments i vacunes.  
Ningú dubta, com ja ha quedat palés, que els articles essencials de salut són un bé mundial, i que la Covid-19 ha provocat una escassetat de subministraments essencials com ara equips de protecció individual, diagnòstics i productes mèdics, la cadena de subministrament dels quals ha de ser garantida mitjançant el desenvolupament d'una reserva estratègica i producció pròxima i accessible de materials crítics.  
Per tant, aquesta situació d'excepcionalitat, la necessitat de disposar amb garanties del subministrament de productes estratègics per a atendre emergències globals davant un nombre limitat de fabricants i intermediaris l'oferta dels quals resulta insuficient, mitjançant l'establiment d'una reserva estratègica, obliga que la Generalitat adopte mesures tendents a pal·liar i a previndre en la major mesura possible, els efectes d'aquesta crisi que afecta de manera directa l'interès públic, social i econòmic, la qual cosa es converteix en si mateix en el fonament de l'opció pel procediment de concessió directa.  
En aquesta direcció, l'IVACE va convocar, sobre unes bases reguladores ja aprovades per l'Ordre 27/2016, de 25 de novembre, de la Conselleria d'Economia Sostenible, Sectors Productius, Comerç i Treball, (DOGV 29.11.2016) el programa InnovaProd-CV Covid, consistent en subvencions subjectes al règim de minimis, dirigides a pimes de la Comunitat Valenciana, per a promoure el desenvolupament de nous productes per a donar resposta a l'emergència sanitària des del teixit empresarial manufacturer de la Comunitat Valenciana que hagueren reconduït i readaptat les seues capacitats i funcionalitats habituals cap a la producció i subministrament de nous productes sanitaris i higiènics de manera àgil, pròxima i accessible.  
Amb posterioritat, la Comissió Europea va establir un nou marc regulador per a la compatibilitat de les ajudes amb el mercat interior, de conformitat amb l'article 107, apartat 3, lletra b), del Tractat de funcionament de la Unió Europea, i va publicar, entre altres, la Decisió de la Comissió SA.56332 C (2020) 2154 final, de 2 d'abril de 2020, per la qual s'autoritza el Marc Temporal Nacional per a ajudes estatals en forma de subvencions directes, bestretes reembossables, avantatges fiscals o de pagaments, garanties sobre préstecs i tipus d'interés subsidiats per a préstecs per a donar suport a l'economia en el brot actual de Covid, ampliada per la Decisió SA 57938 C (2020)2740 final de 24 d'abril de 2020, per la qual aprova el Segon Marc Nacional Temporal per a ajudes estatals relacionades amb la contenció del brot Covid-19, i s'amplia el primer Marc Nacional per a també poder atorgar ajudes en forma de garanties, préstecs i contribucions de capital.  
  
Aquest nou marc exigia per a la seua aplicabilitat, que l'atorgament de les ajudes s'efectuarà amb anterioritat al 31 de desembre de 2020. Aquesta circumstància d'oportunitat temporal, la dificultat d'instrumentar un nou procediment de concurrència que permeta ampliar l'àmbit subjectiu de les empreses beneficiàries que subministren productes sanitaris, en les quals concórreguen altres circumstàncies rellevants com el manteniment de l'ocupació associada a la inversió o un volum mínim d'inversió, al mateix temps que s'aprofita el nou límit de concessió de la quantia de les subvencions permés per la nova regulació en matèria d'ajudes d'Estat que estableix el Marc Temporal Nacional mencionat, la qual cosa permetrà un suport indubtable a la reindustrialització de l'economia regional davant un context incert i davant l'eventualitat immediata de nous rebrots de la pandèmia Covid-19, que fa necessari l'objecte d'aquestes ajudes i fonamenta el procediment de concessió directa per raons d'urgència, per a disposar d'una reserva estratègica i de disposar dels recursos suficients per a la contenció i mitigació d'aquests rebrots.  
  
Des del punt de vista instrumental, la naturalesa de l'objecte d'aquestes subvencions afecta de manera transversal el sector sanitari, el dels serveis socials, persones i famílies, empreses i autònoms, la logística i el transport, per això resulta més idoni i operatiu que la competència d'atorgament d'aquestes subvencions recaiga en la Secretaria Autonòmica de Model Econòmic i Finançament, en virtut de les atribucions en matèria de model econòmic que li corresponen de conformitat amb l'article 58 del Decret 105/2019, de 5 de juliol del Consell.  
  
S'han seguit els tràmits de l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i s'ha tingut en compte el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, en relació amb el Marc Nacional Temporal relatiu a les mesures d'ajuda a empreses i autònoms consistents en subvencions directes, bestretes reembossables, avantatges fiscals, garanties de préstecs i bonificacions de tipus d'interés en préstecs destinades a donar suport a l'economia en el context de l'actual brot de Covid-19.  
  
En conseqüència, en virtut del que disposa l'article 28.c de la Llei 5/1983, de 30 desembre, de la Generalitat, del Consell, a proposta conjunta del conseller d'Hisenda i Model Econòmic, i del conseller d'Economia Sostenible, Sectors Productius, Comerç i Treball, prèvia deliberació del Consell, en la reunió de 7 d'agost de 2020,  
  
  
DECRETE  
  
Article 1. Objecte  
L'objecte d'aquest decret és aprovar les bases que regulen la concessió d'ajudes directes a les empreses de la indústria manufacturera valenciana que hagen adaptat la seua activitat o reorienten les seues capacitats productives amb la finalitat de produir a gran escala material sanitari per a atendre un previsible increment de demanda i afrontar l'emergència sanitària davant possibles rebrots de la Covid-19.  
  
  
Article 2. Règim de concessió i raons d'interés públic que concorren  
  
1. Aquestes subvencions es concedeixen de manera directa, en aplicació del que es preveu en els articles 22.2.c i 28, apartats 2 i 3 de la Llei 38/2003, de 17 de novembre, general de subvencions i en l'article 168.1.C de la Llei 1/2015, de 6 de febrer, per concórrer raons d'interès econòmic, social i humanitari, en virtut de les circumstàncies que van provocar la declaració de l'estat d'alarma en tot el territori nacional mitjançant el Reial decret 463/2020, de 14 de març, excepcionalitat, imprevisibilitat i singularitat que poden ser factibles davant l'eventualitat de nous rebrots, i que atés l'objecte específic de la subvenció, constitueix el fonament per a seguir el procediment de concessió directa i no el de concurrència competitiva.  
2. Les raons d'interés públic que justifiquen l'atorgament directe de les subvencions radiquen en la necessitat de disposar d'una reserva estratègica que garantisca la cadena de subministrament local de productes sanitaris essencials per a atendre amb immediatesa una possible emergència davant nous rebrots.  
  
Article 3. Empreses beneficiàries i requisits  
1. Podran tindre la consideració d'empreses beneficiàries, les empreses, siga quina siga la seua grandària i forma jurídica, que complisquen, a més dels requisits per a obtindre la condició de beneficiari que amb caràcter general s'estableixen en l'article 13 de la Llei 38/2003, de 17 de novembre, general de subvencions, els següents:  
a) Tindre seu social o establiment de producció en qualsevol municipi de la Comunitat Valenciana. Aquest requisit haurà de mantindre's com a mínim fins al moment de la presentació de la justificació.  
b) Desenvolupar o haver executat un projecte d'inversió durant el període comprés entre la declaració de l'estat d'alarma mitjançant Reial decret 463/2020, de 14 de març, i el 30 de novembre de 2020, data de finalització del termini per a la justificació d'aquestes subvencions. En qualsevol cas, aquest termini i les seues possibles pròrrogues no podrà superar els sis mesos següents a la data de concessió de l'ajuda. Un projecte d'inversió es considera completat quan l'òrgan gestor l'accepte com a tal. En cas que no es complisca el termini de sis mesos, per cada mes de retard es reembossarà el 25 % de l'import de l'ajuda concedida en forma de subvencions directes o avantatges fiscals, llevat que el retard es dega a factors aliens al control del beneficiari de l'ajuda. Si es respecta el termini, les ajudes en forma de bestretes reembossables es transformaran en subvencions; en cas contrari, la bestreta reembossable es reembossarà en trams anuals iguals en un termini de cinc anys a partir de la data de concessió de l'ajuda.  
  
c) Desenvolupar activitats enquadrades en algun dels epígrafs de la secció C - Divisions 10 a 33 de la Classificació Nacional d'Activitats Econòmiques (CNAE 2009). En cap cas podran ser beneficiàries les empreses que desenvolupen activitats financeres, immobiliàries, de producció primària de productes agrícoles o que operen en els sectors de la pesca i l'aqüicultura.  
a) Disposar a data d'1 de març de 2020 d'una plantilla de personal propi de 10 o més persones treballadores contractades per compte d'altri o socis cooperativistes, si és el cas; i mantindre almenys, o incrementar aquest nombre durant el període d'execució del projecte.  
2. No podran obtindre la condició de beneficiàries, les empreses que tinguen la consideració d?«empreses en crisi» conforme a la definició del Reglament (UE) 651/2014, de la Comissió, de 17 de juny de 2014, el 31 de desembre de 2019.  
  
Article 4. Projectes subvencionables. Requisits generals dels projectes  
  
1. Seran subvencionables els projectes d'inversió dirigits a la fabricació d'un producte nou o que consistisquen en una millora adaptativa manifesta de productes ja en fabricació per l'empresa sol·licitant, en disposició de ser posats en el mercat i directament relacionats amb la lluita contra la Covid-19.  
2. En relació amb el que es disposa en la lletra a) de la secció 3.8 del Marc Temporal d'ajudes d'Estat modificat, els projectes subvencionables es correspondran amb la producció de productes relacionats amb la Covid-19, com els medicaments (incloses les vacunes) i tractaments, els seus productes intermedis, els ingredients farmacèutics actius i les matèries primeres; els productes sanitaris, els equips hospitalaris i mèdics (inclosos els respiradors, la roba i l'equip de protecció, així com les eines de diagnòstic) i les matèries primeres necessàries; els desinfectants i els seus productes intermedis i les matèries primeres químiques necessàries per a produir-los; i les eines de recollida/tractament de dades.  
3. Tots els productes, materials, solucions, etc. han d'estar en condicions d'ús i aplicació immediata, i degudament autoritzats, registrats, certificats, homologats i complir qualsevol requisit administratiu, sanitari o tècnic previ a la seua utilització o posada en servei.  
  
4. Els productes han de ser resultat final del desenvolupament dels processos implicats en el projecte sol·licitat, sense que siga admissible la mera adquisició i posada en funcionament de béns d'equip.  
1. En qualsevol cas, serà la Comissió Tècnica regulada en l'article 11, la que determinarà si els productes compleixen els requisits establits en aquestes bases reguladores.  
2. L'import mínim del projecte d'inversió que se sol·licite serà de 100.000 euros, calculat com la suma de tots els costos considerats elegibles que intervenen inequívocament en el projecte. No seran admesos els projectes d'import o inferior a aquest import.  
3. Les inversions subvencionades hauran de mantindre's inalterables durant els cinc anys següents al pagament de la subvenció. Aquest requisit s'incomplirà si s'incorre en qualsevol de les circumstàncies següents:  
a) El cessament ?excepte en els casos de fallida no fraudulenta o la relocalització de l'activitat productiva fora de la Comunitat Valenciana.  
b) El canvi en la titularitat de la inversió que proporcione a una empresa o un organisme públic un avantatge indegut.  
c) La modificació substancial que afecte la naturalesa, els objectius o les condicions d'execució, del projecte de manera que es menyscaben els seus objectius originals.  
8. L'execució dels projectes haurà de produir-se en el marc de la sostenibilitat i de la conservació, protecció i millora del medi ambient.  
  
  
Article 5. Costos elegibles  
1. Es consideren costos subvencionables tots els costos d'inversió necessaris i directament relacionats amb l'adaptació per a la producció dels productes especificats en l'apartat 4.2 d'aquest decret, amb les limitacions que a continuació s'estableixen:  
a) Serveis externs:  
a.1) Serveis de consultoria i assistència tècnica ?dels indicats a continuació- per a la viabilitat, el desenvolupament, la millora de característiques i posada en producció de nous productes: enginyeria, consultoria tècnica, contractació amb centres d'investigació, disseny, contractació de serveis de laboratoris d'assaig inclosos els necessaris per a marcatge CE o altres formes d'homologació o normalització de productes.  
a.2) Registre de patents, marques, models d'utilitat i dissenys industrials, així com marcatge CE i altres formes d'homologació o certificació. Únicament seran elegibles les despeses relacionades amb registres i homologacions derivades de l'execució del nou producte o millora desenvolupada, no estan incloses les despeses associades amb altres productes de l'empresa.  
b) Adquisició d'actius immaterials:  
b.1) Adquisició de patents i llicències: costos de coneixements tècnics i patents adquirits o obtinguts per llicència de fonts externes a preu de mercat, sempre que l'operació s'haja realitzat en condicions de plena competència.  
b.2) Programari necessari per al desenvolupament dels nous productes. Es consideraran dins d'aquest concepte tant llicències de programari, com desenvolupament d'aplicacions i costos per ús d'aplicacions vinculades al desenvolupament del projecte.  
C) Recursos humans propis: fins a un 30 % de les despeses del personal (cost salarial brut, i cost de la Seguretat Social a càrrec de l'empresa) de personal investigador, personal tècnic i personal auxiliar, en la mesura i percentatge de dedicació directa amb el projecte d'adaptació per a la producció dels productes especificats en l'apartat 4  
  
a) Adquisició d'actius materials destinats a l'adaptació tècnica i la posada en marxa per a la producció dels productes establits en aquest decret. Els actius hauran de quedar instal·lats en l'establiment productiu de l'empresa beneficiària a la Comunitat Valenciana.  
  
b) Si escau, costos dels assajos en línia de les noves instal·lacions de producció.  
2. No es consideraran subvencionables els béns i serveis adquirits o prestats per persones, entitats o empreses vinculades amb l'empresa beneficiària, entenent per tals les que responguen a la definició de l'article 68.2 del Reglament de la Llei general de subvencions, aprovat per Reial decret 887/2006, de 21 de juliol.  
3. En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
  
Article 6. Quantia de la subvenció  
1. L'ajuda consistirà en una subvenció a fons perdut calculada com un percentatge sobre els costos subvencionables del projecte, aplicant una intensitat d'ajuda del 75 % sobre aquests.  
2. En qualsevol cas, el resultat de l'ajuda calculada no podrà ser superior a 400.000 euros.  
3. L'ajuda està subjecta al règim establit en l'apartat 3 del Marc Nacional Temporal relatiu a les mesures consistents en subvencions directes a empreses, en relació amb el que s'estableix en la Comunicació de la Comissió Marc Temporal quant a les mesures d'ajuda estatal destinades a donar suport a l'economia en el context de l'actual brot de la Covid-19.  
  
Article 7. Finançament  
1. L'import global màxim de les ajudes a concedir ascendeix a 4.000.000,00 ?, que es finançaran a càrrec de l'aplicació pressupostària corresponent a la línia que s'habilite mitjançant modificació pressupostària, fons propis de la Generalitat per a l'exercici 2020, sense perjudici de la seua possible ampliació amb fons propis de la Generalitat, o procedents de l'Estat o de la Unió Europea, fet que donarà lloc a la preceptiva generació, ampliació o incorporació de crèdits.  
  
2. D'acord amb la previsió legal de l'últim paràgraf de l'article 168.1.C de la Llei 1/2015, aquestes ajudes s'imputaran a la línia de subvenció que s'habilite mitjançant modificació pressupostària, en l'aplicació pressupostària corresponent de l'estat de despeses del pressupost de la Generalitat per a 2020.  
  
Article 8. Procediment de concessió  
1. Aquestes subvencions es concediran de manera directa, en aplicació dels articles 22.2.c i 28, apartats 2 i 3 de la Llei 38/2003, i l'article 168.1.C de la Llei 1/2015, de 6 de febrer, de la Generalitat, per concórrer raons d'interés públic, econòmic i social. En concret, el caràcter singular d'aquestes subvencions deriva de la naturalesa excepcional, única i imprevisible dels esdeveniments que les motiven.  
2. De conformitat amb l'article 30.7 de la Llei 38/2003, la concessió d'aquestes subvencions no requerirà una altra justificació que la indicada en els articles 3 i 4 d'aquest decret, sense perjudici dels controls que s'efectuen amb posterioritat que inclourà el Pla de control de subvencions aprovat pel departament corresponent.  
  
Article 9. Forma i termini de presentació de les sol·licituds  
1. La sol·licitud es presentarà de manera telemàtica en la seu electrònica de la Generalitat.  
2. Els documents que s'annexen al tràmit telemàtic hauran d'anar signats electrònicament per les persones que, segons el tipus de document, pertoque. Per a la tramitació telemàtica s'haurà de disposar de signatura electrònica avançada, amb un certificat admés per la seu electrònica de la Generalitat (https://sede.gva.es).  
3. El termini per a la presentació de sol·licituds serà de 15 dies hàbils comptats a partir de l'endemà de la publicació de l'extracte d'aquesta convocatòria en el DOGV.  
4. Qualsevol aportació de documentació complementària, una vegada realitzada la sol·licitud, es durà a terme telemàticament en la seu electrònica de la Generalitat, fent referència al codi d'expedient que se li haja assignat.  
5. La no aportació en termini de la corresponent documentació i la seua falta d'esmena determinarà l'exclusió de la sol·licitud.  
  
Article 10. Documentació annexa que acompanyarà a la sol·licitud  
1. La presentació de la sol·licitud portarà implícita l'acceptació de les bases, inclòs el que es disposa en aquesta convocatòria.  
2. Llevat que alguns dels documents que s'exigisquen estigueren ja en poder de qualsevol òrgan de l'Administració de la Generalitat, i en aquest cas l'empresa sol·licitant podrà acollir-se al que s'estableix en el paràgraf d) de l'article 53 de la Llei 39/2015, sempre que es faça constar la data i l'òrgan o dependència en què van ser presentats o, si escau, emesos, i quan no hagen transcorregut més de cinc anys des de la finalització del procediment al qual corresponguen, a la sol·licitud haurà d'acompanyar-se la següent documentació en els models i formularis que seran accessibles a través de la seu electrònica:  
a) Declaració responsable sobre els requisits exigits per a obtindre la condició de beneficiària, així com del compliment de les obligacions per a ser beneficiària, de conformitat amb el que s'estableix en les presents bases reguladores, i en particular el compliment de les obligacions relatives a:  
- Compliment d'obligacions fiscals i amb la Seguretat Social: només caldrà presentar la documentació acreditativa de trobar-se al corrent en cas que no haja autoritzat l'òrgan instructor a obtindre-la per mitjans telemàtics.  
- Compliment d'obligacions mediambientals, llicència d'obertura o autorització per al desenvolupament de l'activitat extensiva a les instal·lacions en les quals s'executarà el projecte; aquesta obligació es farà extensiva a la de la seua seu social en cas que aquesta no coincidisca amb el domicili d'execució del projecte i aquesta seu estiga situada a la Comunitat Valenciana.  
b) Declaració expressa de no haver rebut subvencions concurrents o, si escau, la relació exhaustiva d'altres subvencions, ajudes, ingressos o recursos públics o privats que puguen afectar la compatibilitat per a les mateixes actuacions objecte d'ajuda, i en particular, la referida a la declaració de les ajudes de minimis rebudes en l'exercici fiscal en curs i dels dos anteriors.  
c) Memòria tècnica descriptiva i valorada del projecte objecte de subvenció, en la qual es faran constar expressament tots els aspectes de caràcter tècnic, de dotació de recursos humans, fases temporals exigits en els articles 3 i 4 d'aquest decret, i el pressupost dels costos subvencionables del projecte que garantisquen l'execució del projecte en el període sol·licitat.  
3. De conformitat amb el que disposa l'article 23.4 de la Llei 38/2003, en els supòsits de declaració responsable, amb anterioritat a la proposta de resolució de concessió de la subvenció es requerirà a l'empresa sol·licitant la presentació de la documentació que acredite la realitat de les dades contingudes en la declaració, en un termini no superior a 15 dies.  
4. La utilització del certificat electrònic per a la tramitació de la sol·licitud eximeix de l'obligació de presentar la documentació relativa a la representació amb la qual s'actua en la fase de sol·licitud; l'òrgan instructor podrà obtindre a través dels registres corresponents qualsevol informació addicional sobre la personalitat jurídica de l'entitat sol·licitant, llevat que conste oposició expressa.  
5. Quan la sol·licitud no reunisca els requisits exigits en la Llei 39/2015, o no s'acompanye de la documentació que d'acord amb aquesta convocatòria siga exigible, es requerirà l'empresa sol·licitant perquè ?en el termini de 10 dies hàbils des de l'endemà de la recepció del requeriment- esmene la falta o acompanye els documents preceptius, amb advertiment que si no fa, es considerarà que ha desistit de la seua sol·licitud, amb una resolució prèvia.  
Els requeriments es realitzaran per mitjans electrònics i s'entendran practicats o rebutjats en els termes que s'assenyalen en la Llei 39/2015. En aquest sentit, si transcorren deu dies naturals sense que s'accedisca al contingut del requeriment, s'entendrà que la notificació ha sigut rebutjada i es tindrà per realitzat el tràmit de la notificació.  
  
Article 11. Òrgan gestor, òrgan competent per a l'atorgament de les ajudes i Comissió tècnica  
1. La competència per a la resolució de les subvencions regulades en aquest decret correspon a la Secretaria Autonòmica de Model Econòmic i Finançament, en virtut de les atribucions en matèria de model econòmic que li corresponen de conformitat amb l'article 58 del Decret 105/2019, de 5 de juliol, del Consell, per la qual s'estableix l'estructura bàsica de la Presidència i de les conselleries de la Generalitat.  
2. En relació amb el que disposa l'article 4 del Decret 7/2020, de 28 de març, del president de la Generalitat, la Comissionada de la Presidència de la Generalitat per a la coordinació dels subministraments enfront de la infecció de Covid-19 a la Comunitat Valenciana comptarà amb l'ajuda, suport, mitjans i recursos necessaris per a dur a terme les seues comeses, i en l'exercici de les seues funcions estarà assistida, entre altres, per la Direcció de l'IVACE, la tramitació i la gestió de les ajudes correspon a les unitats de la Direcció de l'Institut Valencià de Competitivitat Empresarial (IVACE).  
3. Una Comissió tècnica realitzarà la proposta de concessió i pagament de les ajudes a l'òrgan competent per a resoldre, sense comparació de sol·licituds, a partir d'una relació de les sol·licituds presentades, amb indicació de data d'entrada de l'expedient complet, concurrència objectiva o no dels requisits i criteris exigits per a la concessió directa, i l'import de la subvenció que correspondria a cada empresa sol·licitant fins a l'esgotament del crèdit consignat.  
4. La Presidència de la Comissió tècnica correspondrà a la persona titular de la Direcció General de Model Econòmic, Finançament i Política Financera. Com a vocals actuaran 2 persones designades pel la persona titular de la Direcció general de Model Econòmic, Finançament i Política Financera, i altres 2 persones designades per la persona titular de la Direcció de l'Institut Valencià de Competitivitat Empresarial (IVACE), totes elles amb rang mínim de direcció de secció.  
  
La Comissió tècnica podrà ser assistida pel personal tècnic o expert en matèria sanitària que es considere convenient per a valorar adequadament els productes per als quals se sol·licita la subvenció.  
Una persona funcionària de l'IVACE exercirà les funcions de secretaria i assistirà a les reunions de la Comissió amb veu, però sense vot.  
El funcionament d'aquesta Comissió es regirà pel que es disposa en el capítol II del títol preliminar de la Llei 40/2015, d'1 d'octubre, de règim jurídic del sector públic.  
  
Article 12. Resolució i recursos  
1. La resolució de concessió determinarà la quantia concedida i incorporarà, si escau, les condicions, obligacions i determinacions accessòries a què haja de subjectar-se l'empresa beneficiària.  
2. El termini per a resoldre i notificar la resolució procedent serà de 3 mesos des de l'entrada de la sol·licitud en la seu electrònica de la Generalitat. Transcorregut aquest termini sense que s'haja dictat i notificat resolució expressa, es produirà el silenci administratiu i la sol·licitud podrà entendre's desestimada.  
3. En qualsevol cas, la concessió haurà d'efectuar-se amb anterioritat al 31 de desembre de 2020, data establida en la lletra b) de la secció 3.8 de la Comunicació de la Comissió de Modificació del Marc Temporal relatiu a les mesures d'ajuda estatal destinades a donar suport a l'economia en el context de l'actual brot de Covid-19.  
4. La resolució posarà fi a la via administrativa i contra aquesta podrà interposar-se recurs potestatiu de reposició davant el mateix òrgan en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015; o recurs contenciós administratiu en el termini de dos mesos davant la Sala Contenciosa Administrativa del TSJ de la Comunitat Valenciana, de conformitat amb els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 13. Obligacions generals de les empreses beneficiàries  
1. Les empreses beneficiàries quedaran obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedaran, en tot cas, subjectes a les obligacions imposades per l'article 14 de la Llei 38/2003, de 17 de novembre.  
2. A més, hauran de complir les obligacions següents:  
a) Facilitar totes les dades i informació, en qüestions relacionades amb les subvencions concedides, que li siguen requerides per l'òrgan instructor d'aquest procediment.  
b) Comunicar al servei responsable de la tramitació, la sol·licitud o obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.  
c) Complir les obligacions de transparència establides en la legislació bàsica, de conformitat amb el que es disposa en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en cas d'haver percebut durant un any ajudes o subvencions públiques en una quantia superior a deu mil euros. En concret, hauran de publicar en la seua pàgina web, si en tenen, l'obtenció d'aquesta subvenció.  
d) Sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.  
  
Article 14. Justificació i forma de pagament  
1. El pagament de la subvenció s'efectuarà una vegada l'entitat beneficiària haja presentat la justificació documental, mitjançant compte justificatiu de la despesa realitzada, en la qual s'haurà d'incloure declaració dels conceptes i costos del projecte finançats amb aquesta subvenció, tot això de conformitat amb el que s'estableix en els articles 169 i 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; l'article 30 de la Llei general de subvencions, i l'article 72 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
2. No podrà realitzar-se el pagament de la subvenció mentre la persona beneficiària no es trobe al corrent en el compliment de les seues obligacions tributàries i enfront de la Seguretat Social o tinga la condició de subjecte deutor per resolució de procedència de reintegrament. Sense perjudici de l'anterior, podrà realitzar-se el pagament de la subvenció des del moment en què, per òrgan competent de l'Administració de la Generalitat, s'haja notificat al subjecte deutor del reintegrament, l'inici del corresponent expedient de compensació de deutes, amb vista a la seua completa extinció.  
3. De la mateixa manera, amb caràcter previ al pagament, tal com estableix l'article 169.3 de la Llei 1/2015, de 16 de febrer, de la Generalitat, d'hisenda pública, del sector públic instrumental i de subvencions, la comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que a aquest efecte tinga establit la conselleria corresponent per raó de la matèria.  
4. A sol·licitud prèvia de l'empresa beneficiària, d'acord amb el que es preveu en l'article 171 de la Llei 1/2015, de 16 de febrer, de la Generalitat, esmentada, es podrà anticipar fins a un 50 per cent de l'import de la subvenció concedida, amb la constitució prèvia de les garanties a què fa referència la lletra g), de l'apartat 5, del mateix article. En aquest supòsit, en moment de la justificació, es dictarà la resolució de liquidació de la subvenció concedida resultant i l'abonament de la quantitat que haja resultat justificada de conformitat, quan siga superior a l'import anticipat, en cas contrari es requerirà el reintegrament de les quantitats indegudament percebudes.  
  
Article 15. Minoració i reintegrament  
1. L'incompliment dels requisits establits en aquest decret donarà lloc, amb el procediment previ oportú, a l'obligació de reintegrar, totalment o parcialment, les subvencions i els interessos de demora corresponents, conforme al que es disposa en l'article 172 de la Llei 1/2015.  
  
2. El falsejament o l'ocultació de dades i documents que afecten substancialment la concessió i lliurament de fons públics donarà lloc a l'exigència de responsabilitats tant en l'ordre administratiu com en el jurisdiccional competent, així com el dimanant dels articles 173 a 177 de la Llei 1/2015.  
3. De conformitat amb l'apartat d, de l'article 35 de la Llei 2/2015, Llei 2/2015, de 2 d'abril, de transparència, bon govern i participació ciutadana de la Comunitat Valenciana, també procedirà el reintegrament total o parcial de la subvenció concedida segons el règim sancionador previst en el títol III d'aquesta mateixa llei.  
  
Article 16. Concurrència i compatibilitat de les ajudes  
1. Els límits màxims d'ajuda i d'acumulació fixats en virtut d'aquest decret s'aplicaran independentment de si l'ajuda per al projecte subvencionat es finança íntegrament amb fons estatals o parcialment amb fons de la Unió.  
2. Amb caràcter general i en virtut de l'apartat 9 del Segon Marc Nacional Temporal, totes les ajudes acollides al Primer Marc Nacional Temporal (d'ara en avant MNT-1) i al Segon Marc Nacional Temporal 2 (d'ara en avant MNT-2) podran acumular-se entre si, sempre que es respecten els imports màxims i els llindars d'intensitat màxima establits per a cada tipus d'ajuda en el MNT-2 i en el Marc Temporal Comunitari (d'ara en avant MTC). Com a excepció a aquest criteri general:  
  
a) Les ajudes recollides en els apartats 4 (Ajudes en forma de garanties de préstecs) i 5 (Ajudes en forma de bonificació de tipus d'interés de préstecs) del MNT-1 no podran acumular-se entre si en cas que les ajudes es concedisquen per a idèntic principal de préstec subjacent i l'import global del préstec supere els llindars establits en el punt 25, lletra d, (en les Ajudes en forma de garanties de préstecs, límits a l'import global dels préstecs per beneficiari en el cas dels préstecs amb un venciment posterior al 31.12.2020) o en el punt 27, lletra d (en les Ajudes en forma de bonificació de tipus d'interés de préstecs, límits a l'import global dels préstecs per beneficiari en el cas dels préstecs amb un venciment posterior al 31.12.2020), del MTC.  
  
b) Les ajudes recollides en els punts 3 (Ajudes per a recerca i desenvolupament vinculada al Covid-19), 4 (Ajudes a la inversió destinada a les infraestructures d'assaig i ampliació d'escala) i 5 (Ajudes a la inversió per a la fabricació de productes relacionats amb el Covid-19) del MNT-2 (Mesures per a la contenció sanitària del Covid-19), no seran acumulables entre si en cas que l'ajuda es referisca als mateixos costos subvencionables.  
3. Sense perjudici del criteri general d'acumulació expressat, en el cas de les ajudes previstes en els punts 4 (Ajudes a la inversió destinada a les infraestructures d'assaig i ampliació d'escala) i 5 (Ajudes a la inversió per a la fabricació de productes relacionats amb el Covid-19) del MNT-2, es podrà addicionar una garantia per a cobertura de pèrdues en els termes expressats en els apartats 4.9 i 5.9, respectivament del MNT-2  
4. Les ajudes contemplades en tots dos marcs nacionals temporals (MNT-1 i MNT-2) podran acumular-se amb les ajudes en forma d'assegurança de crèdit a l'exportació a curt termini previstes en el MTC, sempre que es respecten els imports màxims i els llindars d'intensitat màxima establits per a cada tipus d'ajuda.  
5. Les mesures d'ajuda temporal previstes en els marcs nacionals temporals (MNT-1 i MNT-2) poden acumular-se amb les ajudes que entren en l'àmbit d'aplicació dels Reglaments de minimis, sempre que les regles d'acumulació previstes en aquests Reglaments de minimis siguen respectades.  
6. Les mesures d'ajuda temporal previstes en els marcs nacionals temporals (MNT-1 i MNT-2) també poden acumular-se amb les ajudes exemptes en virtut del Reglament General d'Exempció per Categories, sempre que les regles d'acumulació previstes en el mateix siguen respectades.  
7. A més, ha de tindre's en compte, segons el que es disposa en el paràgraf 54 de la Decisió SA. 57575 (2020/N) que en cas que l'ajuda s'acumule amb altres ajudes concedides en virtut de la mateixa mesura o d'una altra mesura autoritzada en virtut del MTC per la mateixa autoritat competent que la concedeix o per una altra, es respectaran els imports màxims d'ajuda establits en el MTC.  
  
Article 17. Normativa aplicable  
Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el seu reglament, i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Article 18. Normativa de la Unió Europea en matèria d'ajudes d'Estat  
  
1. Les subvencions que es concedeixen en aquest decret són compatibles amb el mercat interior d'acord amb el que es disposa en la lletra b, de l'apartat 3, de l'article 107 del Tractat de funcionament de la Unió Europea.  
2. Aquestes ajudes estan subjectes al que s'estableix en la Decisió de la Comissió SA 57298 C (2020) 2740 final, de 24 d'abril de 2020, per la qual aprova el Segon Marco Nacional Temporal per a ajudes estatals relacionades amb la contenció del brot Covid-19, i s'amplia el primer Marco Nacional per a també poder atorgar ajudes en forma de garanties, préstecs i contribucions de capital. Tot això en relació amb el que es disposa en la Comunicació de la Comissió de 19 de març de 2020 C (2020) 1863, Marco Temporal relatiu a les mesures d'ajuda estatal destinades a recolzar l'economia en el context de l'actual brot de Covid-19, i la modificació posterior de 3 d'abril de 2020.  
  
Article 19. Vinculació a la reactivació econòmica  
Els projectes d'inversió objecte de les presents bases reguladores constitueixen activitats afavoridores de la industrialització, la investigació, desenvolupament i innovació i la formació de capital humà, i la seua vinculació a la reactivació econòmica, per la qual cosa serà aplicable la consideració establida en la disposició addicional tercera de la Llei 10/2019, de 27 de desembre, de pressupostos de la Generalitat per a l'exercici 2020 sobre operacions de capital.  
  
Article 20. Habilitació  
S'habilita la secretària autonòmica de Model Econòmic i Finançament de la Conselleria d'Hisenda i Model Econòmic per a dictar les instruccions i adoptar les mesures necessàries per al desplegament i execució d'aquest decret.  
  
Article 21. Eficàcia  
Aquest decret produirà efectes a partir de l'endemà de la seua publicació en el Diari Oficial de la Generalitat Valenciana.  
  
Article 22. Recursos  
Contra aquest decret, que posa fi a la via administrativa, es podrà interposar potestativament recurs de reposició davant l'òrgan que ha dictat l'acte, en el termini d'un mes des de la seua publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 7 d'agost de 2020  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO  
  
El conseller d'Economia Sostenible,  
Sectors Productius, Comerç i Treball  
RAFAEL CLIMENT GONZÁLEZ